- Ասեմ, որ շարժման ընթացքում փորձելու ենք նաև չակերտավոր ասած` մտքի և մշակութային հեղափոխություն իրականցնել: Մեր թիրախը եղել է առաջին հերթին հանրային գիտակցությունը որոշակի կարծրատիպերից ազատելը: Ինքս որոշակի կարծրատիպերով եմ ապրել` մինչև Մաշտոցի պուրակի պայքարը: Օրինակ, երբեք չէի դիմի ոստիկանության աշխատակցին, եթե ինձ հայհոյեին կամ խփեին: Ինքս կփորձեի հարցերը կարգավորել, այդպիսով հավասարվելով անթույլատրելի վարքագիծ դրսևորող անձնավորությանը: Իսկ այդ պայքարի ընթացքում հասկացա, որ դրա համար կան կարգ ու կանոն, կան օրենքներ, և ես որպես քաղաքացի, պարտավոր եմ հետևել ու պահպանել այդ օրենքները: Ես հիմա չեմ ամաչում խնդիրները օրենքով սահմանված կարգով լուծել: Մեր սերունդն արդեն փոքր-ինչ ձերբազատված է այդ քրեական արժեքային համակարգից: Այդ իմաստով շատ դրական փոփոխություններ են եղել մարդկանց մեջ: Ամեն դեպքում, ազատ ապրելակերպը, գործելակերպը պետք է համակարգված լինի, որովհետև բարձիթողի ազատությունը կարող է նաև շեղել իրական ուղուց: Մաշտոցի պուրակում բազմաթիվ մշակութային միջոցառումներ ենք կազմակեր պել և շարունակելու ենք կազմակերպել: Կոնկրետ քաղաքապետարանի դիմաց մի քանի օր շարունակ մեր ընկերներից մի քանիսը անվճար անգլերենի դասընթացներ կազմակերպեցին: Հավաքվել են երաժիշտներ, գրողներ, իրենց մտածումները կիսել: Առաջին օրը, երբ այստեղ ջրերը միացրեցին, ցնցուղներից մեկը կոտրվեց, և ջուրն առատ շիթով սկսեց լցվել երիտասարդների վրա, վերջիններից մեկը պարզապես հեռախոսով երաժշտություն միացրեց: Մի խումբ երիտասարդներ այդ ջրի շիթերի տակ պարում էին... Անցորդներն ապշել էին. դա, կարծում եմ` նորություն էր մեր քաղաքի մշակույթի մեջ: